Na podlagi Odloka o proračunu Mestne občine Nova Gorica (Uradni list 134/2023) ter Odloka

o dodeljevanju proračunskih sredstev za spodbujanje podjetništva in inovativnosti v Mestni občini Nova Gorica (Uradni list 31/2024) objavlja Mestna občina Nova Gorica

**JAVNI RAZPIS**

**za spodbujanje začetnih investicij in investicij v razširjanje dejavnosti in razvoj**

**v letu 2024**

**I. SOFINANCER :**Mestna občina Nova Gorica, Trg Edvarda Kardelja 1, 5000 Nova Gorica (v nadaljevanju sofinancer)

**II. PREDMET JAVNEGA RAZPISA:**

Predmet javnega razpisa je sofinanciranje začetnih investicij in investicij v razširjanje dejavnosti in razvoj .

Začetne investicije in investicije v razširjanje dejavnosti in razvoj so investicije v opredmetena in neopredmetena osnovna sredstva povezana z:

* začetno investicijo novo ustanovljenega podjetja (kot začetna investicija se šteje investicija v podjetju, ki je bilo ustanovljeno 1.1. 2022 ali kasneje),
* razširitvijo dejavnosti dejavnosti prijavitelja na proizvode oziroma storitve, ki niso bili predhodno proizvedeni oziroma izvajani v poslovni enoti prijavitelja ali s prenovo proizvodnega procesa ali storitve prijavitelja z namenom proizvodnje izboljšanih obstoječih proizvodov ali opravljanja izboljšane obstoječe storitve.

**III. NAMEN JAVNEGA RAZPISA**

Namen javnega razpisa je znižanje vstopnih stroškov investitorjem, katerih investicija bo imela ugodne učinke na:

* spodbujanje začetnih vlaganj,
* ustvarjanje oziroma ohranitev obstoječih delovnih mest,
* spodbujanje razvoja novih proizvodov in tehnologij in storitev.

**IV. VIŠINA RAZPOLOŽLJIVIH SREDSTEV**

Okvirna višina razpoložljivih proračunskih sredstev: za izvedbo javnega razpisa za spodbujanje začetnih investicij in investicij v razširjanje dejavnosti in razvoj je namenjenih 180.000 EUR.

Proračunska sredstva se dodeljujejo kot nepovratna sredstva skladno s pravili o dodeljevanju državnih pomoči »de minimis«.

Sredstva bremenijo proračunsko postavko 1402/09.071 – Finančne spodbude podjetnikom – spodbujanje začetnih investicij in investicij v razširjanje dejavnosti in razvoj.

**V. POGOJI ZA KANDIDIRANJE NA JAVNEM RAZPISU**

**5.1. Splošni pogoji**

**Na razpis se lahko prijavijo:**

1. Podjetja, ki se kot pravna ali fizična oseba, ukvarjajo z gospodarsko dejavnostjo in so organizirana kot gospodarske družbe ali samostojni podjetniki in imajo na dan objave razpisa najmanj 1 zaposlenega ter največ 20 zaposlenih ter letni promet in/ali letno bilančno vsoto, ki ne presega 2 milijona EUR. Kot zaposlena oseba se pri samostojnih podjetnikih upošteva tudi nosilec dejavnosti če je to njegova edina podlaga za zavarovanje in direktor enoosebne družbe z omejeno odgovornostjo s pogodbo o poslovodenju po zavarovalni podlagi 112, v kolikor je ta direktor hkrati tudi lastnik te družbe
2. Skladno z Uredbo Komisije (EU) 2023/2831 se upošteva definicija enotnega podjetja. »Enotno podjetje« pomeni vsa podjetja, ki so med seboj najmanj v enem naslednjih razmerij:
* podjetje ima večino glasovalnih pravic delničarjev ali družbenikov drugega podjetja,
* podjetje ima pravico imenovati ali odpoklicati večino članov upravnega, poslovodnega ali nadzornega organa drugega podjetja,
* podjetje ima pravico izvrševati prevladujoč vpliv na drugo podjetje na podlagi pogodbe, sklenjene z navedenim podjetjem, ali določbe v njegovi družbeni pogodbi ali statutu,
* podjetje, ki je delničar ali družbenik drugega podjetja, na podlagi dogovora z drugimi delničarji ali družbeniki navedenega podjetja edino nadzoruje večino glasovalnih pravic delničarjev ali družbenikov navedenega podjetja,
* podjetja, ki so v katerem koli razmerju iz prve do četrte alineje te točke preko
* enega ali več drugih podjetij, prav tako veljajo za enotno.
1. Podjetja ne smejo opravljati nobene od naslednjih dejavnosti, ki so razvrščene v naslednje sektorje:
* predelava in trženje ribiških proizvodov in proizvodov iz akvakulture, kadar je znesek pomoči določen na podlagi cene ali količine proizvodov, nabavljenih ali danih na trg,
* primarna proizvodnja kmetijskih proizvodov,
* predelava in trženje kmetijskih proizvodov kadar je znesek pomoči določen na podlagi cene ali količine takih proizvodov, ki so kupljeni od primarnih proizvajalcev ali jih je na trg dalo zadevno podjetje ali kadar je pomoč pogojena s tem, da se v celoti ali delno prenese na primarne proizvajalce.
1. Podjetje ni v postopku vračanja neupravičeno prejete državne pomoči.
2. Podjetje ima pravočasno in v celoti izpolnjene vse obveznosti do Mestne občine Nova Gorica ter do drugih pravnih oseb, katerih ustanoviteljica je Mestna občina Nova Gorica.
3. Podjetje ima poravnane vse davke in prispevke.
4. Podjetje ne krši obveznosti iz socialnega, okolijskega in delovnega prava.

**Ostali pogoji dodeljevanja »de minimis« pomoči v skladu z uredbo EU Komisije (EU) št. 2023/2831)**

1. Pri odobritvi pomoči po načelu »de minimis« bo Mestna občina Nova Gorica upoštevala, da:
* pomoč ne bo namenjena izvozu oz. z izvozom povezane dejavnosti v tretje države ali države članice, kot je pomoč neposredno povezana z izvoženimi količinami, z ustanovitvijo in delovanjem distribucijske mreže ali drugimi tekočimi izdatki povezanimi z izvozno dejavnostjo,
* pomoči ne bodo pogojene s prednostjo rabe domačega blaga pred rabo uvoženega blaga,
* skupni znesek pomoči, dodeljen enotnemu podjetju ne bo presegel 300.000 EUR v obdobju zadnjih treh proračunskih let, ne glede na obliko ali namen pomoči ter ne glede na to, ali se pomoč dodeli iz sredstev države, občine ali Unije.
* v skladu z 8. in 9. točko 3. člena Uredbe 2023/2831 se v primeru združitev ali pripojitev vsa prejšnja pomoč «de minimis«, dodeljena kateremu koli od podjetij udeleženih v združitvi upošteva pri ugotavljanju ali nova pomoč »de minimis« za novo ali prevzemno podjetje presega ustrezno zgornjo mejo. Pomoč »de minimis«, ki je bila zakonito dodeljena pred združitvijo ali prevzemom, ostane zakonita.
* če se podjetje razdeli na dve ali več ločenih podjetij, se pomoč »de minimis« dodeljena pred razdelitvijo, dodeli podjetju, ki jo je koristilo, in je to načeloma podjetje, ki prevzame dejavnosti, za katere se je pomoč »de minimis« uporabila. Če taka dodelitev ni mogoča, se pomoč »de minimis« dodeli sorazmerno na podlagi knjigovodske vrednosti lastniškega kapitala novih podjetij na dejanski datum razdelitve,
* pomoč »de minimis« ne kumulira z državno pomočjo v zvezi z istimi upravičenimi stroški ali državno pomočjo za isti ukrep za financiranje tveganja, če bi s takšno kumulacijo presegla intenzivnost pomoči ali znesek pomoči,
* pomoč »de minimis« dodeljena v skladu z Uredbo Komisije(EU) št.2023/2831 lahko kumulira s pomočjo »de minimis«, dodeljeno v skladu z uredbama Komisije(EU) št.1408/2013 in (EU) ŠT. 717/2014 do ustrezne zgornje meje, določene v 2.točki 3.člena Uredbe (EU) 2023/2831.
1. Mestna občina Nova Gorica bo pisno obvestila prejemnika pomoči:

da je pomoč dodeljena po pravilu »de minimis« v skladu z Uredbo komisije (EU) št.2023/ 2831 z dne 13. 12. 2023 o uporabi členov 107 in 108 pogodbe o delovanju Evropske Unije pri pomoči »de minimis« (UL L. 2023/2831, 15.12. 2023), o znesku »de minimis« pomoči.

1. Mestna občina Nova Gorica bo hranila evidence individualnih pomoči »de minimis« 10 let od datuma odobritve pomoči.

**5.2. Posebni pogoji za dodelitev sredstev**

1. podjetje mora imeti na dan objave razpisa sedež dejavnosti na območju Mestne občine Nova Gorica in izvesti investicijo na območju Mestne občine Nova Gorica,
2. v kolikor se na razpis prijavlja podjetje, ki ima na območju Mestne občine Nova Gorica poslovno enoto, sedež dejavnosti pa izven območja upravičenega do sredstev iz razpisa, mora podjetje izkazati, da dejansko posluje v registrirani poslovni enoti (najeti ali lastni prostori za poslovanje). Podjetje mora imeti poslovno enoto registrirano najmanj dve leti pred dnevom objave razpisa,
3. na podlagi tega javnega razpisa bo posameznemu upravičencu sofinancirana le ena investicija, ki predstavlja smiselno zaključeno celoto,
4. sofinancirane bodo le začetne investicije in investicije v diverzifikacijo dejavnosti ter investicije v prenovo proizvodnega procesa ali storitve prijavitelja kot je definirano v točki II. tega razpisa,
5. **prijavljene investicije, ki predstavljajo le povečan obseg poslovanja ali smiselno ne predstavljajo zaključene celote niso predmet tega javnega razpisa,**
6. **investicije, pri katerih prijavitelji z ustreznimi dokazili ne bodo izkazali da gre za začetno investicijo oziroma diverzifikacijo dejavnosti ali izboljšanje proizvodnih zmogljivosti oziroma storitev skladno z II. točko tega razpisa, niso predmet tega javnega razpisa,**
7. minimalni znesek vseh upravičenih stroškov posamezne začetne investicije ali investicije v razširjanje dejavnosti in razvoj, ki predstavlja zaključeno celoto, mora znašati vsaj 4.000 EUR (brez DDV),
8. javni razpis je namenjen investicijam, katerih višina upravičenih stroškov ne presega 30.000 EUR(brez DDV) Najvišji dodeljeni znesek sofinanciranja s strani sofinancerja za materialne in nematerialne investicije znaša 18.000,00 EUR ne glede na vrednost prijavljene investicije,
9. maksimalni znesek upravičenih stroškov prijavljene nematerialne investicije opredeljene v VI. točki javnega razpisa ki ga upošteva Komisija znaša 10.000 EUR (brez DDV)
10. prijavitelj mora imeti zagotovljena sredstva za kritje finančne konstrukcije za izvedbo investicije in zagotovljena sredstva za financiranje, dokler ne bodo nakazana nepovratna sredstva,

Upravičenec za izplačane upravičene stroške odobrene vloge ne sme pridobiti nikakršnih drugih javnih sredstev. V primeru ugotovitve dvojnega financiranja odobrene vloge iz različnih javnih virov, sofinancer odstopi od pogodbe ter zahteva vrnitev vseh že izplačanih sredstev v realni vrednosti. Takšnemu podjetju in odgovornim v podjetju se tudi onemogoči sodelovanje na javnih razpisih Mestne občine Nova Gorica.

**5.3. Zavrnitev vloge**

Vloge, ki ne izpolnjujejo vseh pogojev in zahtev razpisa in razpisne dokumentacije in niso v skladu z predmetom, namenom in cilji razpisa se zavrnejo. Če se navedeno ugotovi po izdaji odločbe o sofinanciranju, se pogodba ne podpiše, odločba pa razveljavi. Po podpisu pogodbe je navedeno razlog za odstop od pogodbe in zahtevo za vrnitev sredstev.

Vloga se med drugim zavrne tudi, če :

* gre za neupravičenega prijavitelja ali neupravičeno prijavljeno investicijo,
* prijavitelj prosi za sredstva, ki niso namenjena spodbujanju začetnih investicij in investicij v razširjanje dejavnosti in razvoj,
* prijavitelj tudi po pozivu k dopolnitvi vloge ni podal podatkov in zahtevanih prilog, iz katerih bi bili nedvoumno razvidni namen, cilji in način izvedbe investicije oziroma podatki ali priloge niso verodostojni in/ali resnični,
* vloga ne bo dosegla zadostnega števila točk skladno z IX. točko razpisa (Merila za izbor upravičencev, ki izpolnjujejo pogoje),
* ne bo več razpoložljivih proračunskih sredstev, ker bodo višje ocenjenim vlogam že razdeljena sredstva po tem javnem razpisu.

**VI. UPRAVIČENI STROŠKI**

Upravičeni stroški investicije so stroški:

* materialnih investicij in sicer stroški nakupa:
	+ strojev,
	+ ostale opreme potrebne za realizacijo proizvodnje oziroma storitve

(vključno s stroški, povezanimi z aktiviranjem strojev/opreme v tehnološki proces- to so stroški transporta in montaže strojev/opreme, ki je predmet sofinanciranja).

* nematerialnih investicij in sicer stroški nakupa:
* neopredmetenih osnovnih sredstev, ki pomenijo prenos tehnologije z nakupom patentnih pravic, strokovnega znanja in druge intelektualne lastnine in predstavljajo smiselno zaokroženo tehnološko celoto povezano z novimi proizvodi/ storitvami oziroma z izboljšanimi proizvodi/storitvami na tehnološkem področju in ustvarjajo novo dodano vrednost.

Med upravičene stroške investicije ne spadajo:

* obnova poslovnih in proizvodnih prostorov, strojev in opreme,
* nakup, komunalno in infrastrukturno opremljanje zemljišč,
* gradnja in/ali nakup objekta,
* investicije v opremo poslovnih prostorov in proizvodnih prostorov (npr. pohištva, klimatskih naprav, ipd.),
* nakup drobnega inventarja in materiala (Slovenski računovodski standardi 1, Uradni list RS 18/05, Računovodski standard 1 – točka 1.47),
* nakup osebnih računalnikov in prenosnikov ter tiskalnikov
* nakup poslovnih informacijskih sistemov (kot npr. sistemi za izvajanje naročil, dobav, vodenje računovodstva)
* stroški usposabljanja in izobraževanja,
* posamezni stroški prijavljene investicije pod 200 EUR brez DDV-ja

V kolikor bo sofinancer ugotovil, da so v vlogi med upravičenimi stroški navedeni neupravičeni stroški in/ali stroški, ki ne bodo predstavljali zaključene tehnološke celote, lahko vlogo kot neustrezno zavrne oziroma te stroške izloči kot neupravičene.

Vsi navedeni stroški morajo biti nedvoumno povezani s prijavljeno investicijo.

Upravičeni stroški so stroški investicij v opredmetena in neopredmetena osnovna sredstva. Opredmetena osnovna sredstva katerih posamična nabavna vrednost ne presega 500 EUR z vključenim DDV, so lahko po tem razpisu upravičen strošek le, če ne bodo izkazana skupinsko kot drobni inventar, temveč kot ostala osnovna sredstva (posamično, se amortizirajo, so evidentirana v knjigi osnovnih sredstev).

Opredmetena in neopredmetena sredstva se morajo uporabljati izključno pri končnem prejemniku, za katerega je bilo odobreno sofinanciranje, obravnavati pa jih je potrebno kot sredstva, ki se amortizirajo in so vključena v osnovna sredstva končnega prejemnika ter vezana na investicijo, za katero je dodeljena subvencija, najmanj tri leta po zaključku investicije.

Nabava opreme in/ali storitev, ki sodijo med upravičene stroške, je dovoljena le od tretjih oseb, po tržnih pogojih. Pri tem velja, da tretja oseba ne sme biti več kot 25% povezana (lastniški delež) s podjetjem–upravičencem. Pravne osebe, ki nabavijo opremo in/ali opravijo storitev za upravičenca morajo izpolnjevati vse pogoje, ki jih določa veljavna zakonodaja za opravljanje dejavnosti oziroma storitve za upravičenca.

Nakup opreme in/ali storitev ni upravičen strošek, kjer gre za nakup oz. opravljanje storitev:

* + - med krvnimi sorodniki v ravni ali stranski vrsti do četrtega kolena, v svaštvu do drugega kolena, med zakoncema ali osebama ki živijo v zunajzakonski skupnosti ter med skrbnikom, oskrbovancem, posvojiteljem, posvojencem, rejnikom ali rejencem,
		- med samostojnim podjetnikom in gospodarsko družbo - če je fizična oseba, ki je ustanovitelj s. p. tudi lastnica gospodarske družbe,
		- med fizično osebo, ki je lastnik gospodarske družbe in to gospodarsko družbo,
		- med družbami, ki se skladno z določili veljavnega Zakona o gospodarskih družbah, štejejo za povezane.

**Davek na dodano vrednost ni upravičen strošek, razen v primerih, ko upravičenec ni zavezanec za DDV.**

**VII. VIŠINA ODOBRENIH SREDSTEV**

Skupna višina odobrenih sredstev ne sme presegati 60% upravičenih stroškov celotne vrednosti posamezne investicije. Kot vrednost posamezne investicije se štejejo neto stroški investicije (brez DDV), razen ko prijavitelj ni zavezanec za DDV. Maksimalna višina zneska odobrenih sredstev za sofinanciranje investicije znaša 18.000,00 EUR. Najnižji znesek upravičenih stroškov investicije, ki bo še sofinancirana znaša 4.000 EUR (brez DDV)

**V primeru, da upravičenec v roku iz X. točke tega razpisa odobrene vloge ne realizira v obsegu, kot jo je prijavil v vlogi na razpis, se znesek odobrenih sredstev s strani sofinancerja sorazmerno zmanjša, v skladu z odobrenim odstotkom sofinanciranja.**

**VIII. IZGUBA PRAVICE DO DODELITVE SREDSTEV, NERAZDELJENA SREDSTVA**

Upravičenec izgubi pravico do sorazmernega dela odobrenih sredstev, v kolikor v roku iz X. točke tega razpisa ne realizira v celoti investicije, za katero so mu bila z odločbo sredstva odobrena.

V kolikor sredstva na razpisu ne bodo porabljena, se lahko s sklepom komisije prerazporedijo na ostale posamezne javne razpise, ki jih sofinancer objavi v skladu s sprejetim odlokom.

**IX. MERILA ZA IZBOR UPRAVIČENCEV, KI IZPOLNJUJEJO POGOJE**

Vse popolne vloge, ki bodo izpolnjevale pogoje za kandidiranje in bodo skladne z namenom razpisa, bo ocenila komisija za spodbujanje podjetništva na osnovi naslednjih meril:

|  |  |  |  |
| --- | --- | --- | --- |
| **zap št.** | **Naziv merila** | **št. možnih točk** | **št. doseženih točk** |
| **1.** | **Namen investicije** |  **10** |  |
| 1.1. | razvidno je, da je namen investicije proizvodnja novega izdelka ali opravljanja nove storitve – začetna investicija novoustanovljenega podjetja registriranega 1.1. 2022 ali kasneje | 10 |  |
| 1.2. | razvidno je, da je namen investicije razširitev proizvodnega procesa ali storitve oziroma prenova, ki je potrebna za proizvodnjo izboljšanega proizvoda ali opravljanje izboljšane obstoječe storitve in/ali posodobitev proizvodnje ali storitve prijavitelja  | 5 |  |
| 1.3. | razvidno je, da je namen investicije zgolj povečanje obstoječe proizvodnje ali storitve oziroma prijavljena investicija ne predstavlja zaključene celote in/ali ne ustreza predmetu javnega razpisa \*  | 0 |  |
| **2.** | **Število zaposlenih** | **10** |  |
| 2.1 |  manj kot pet zaposlenih  | 10 |  |
| 2.2. | pet ali več zaposlenih  | 5 |  |
| **3.** | **Usposabljanje ali izobraževanje zaposlenih na delovnem mestu**  | **5** |  |
| 3.1. | usposabljanje ali izobraževanje zaposlenih pri prijavitelju v obdobju od 1.1. 2023 do dneva objave razpisa | 5 |  |
| **4.** | **Razvojna usmerjenost prijavitelja (točkovni elementi tega merila se seštevajo)** | **10** |  |
| 4.1. | podjetje je v letu 2023 ali 2024 (do dneva objave razpisa) sodelovalo z univerzitetnimi, izobraževalnimi in raziskovalnimi institucijami ali ima vzpostavljeno lastno razvojno enoto  | 2 |  |
| 4.2. | podjetje je v letu 2023 ali 2024(do dneva objave razpisa na praktično usposabljanje sprejelo dijaka/njo oziroma študenta/ko  | 3 |  |
| 4.3 | podjetje v šolskem letu 2023/2024 dodeljuje štipendije dijakom in/ali študentom  | 5 |  |
| **5.**  | **Prejemnik sredstev MONG v zadnjih petih letih leta 2023, 2022, 2021, 2020, 2019**  | **10** |  |
| 5.1. | prijavitelj na osnovi javnega razpisa Mestne občine Nova Gorica za spodbujanje začetnih investicij in investicij v razširjanje dejavnosti in razvoj v zadnjih petih letih od leta, v katerem je objavljen javni razpis, ni prejel sredstev za sofinanciranje začetne investicije ali investicije v razširitev dejavnosti in razvoja  | 10 |  |
| 5.2.  | prijavitelj je na osnovi javnega razpisa Mestne občine Nova Gorica za spodbujanje začetnih investicij in investicij v razširjanje dejavnosti in razvoj v zadnjih petih letih od leta, v katerem je objavljen javni razpis prejel sredstva za sofinanciranje začetne investicije ali investicije v razširitev dejavnosti in razvoj | 0 |  |
| **6.** | **sedež dejavnosti ali poslovne enote (registrirano najkasneje 1.1. 2024)** | 10 |  |
|  | območja izven mesta Nova Gorica  | 10 |  |
|  | mesto Nova Gorica | 5 |  |
|  | **SKUPAJ** | 55 |  |

\**vloga prijavitelja, ki pri merilu pod zaporedno številko 1. pridobi 0 točk ( točka 1.3) . ne more pridobiti sofinanciranja,*

 **Obrazložitev meril**

**Merilo; namen investicije**

Prijavitelj mora skozi vlogo opisati namen investicije iz katere bo Komisija lahko nedvoumno ugotovila namen investicije. Po tem merilu lahko prejme prijavitelj največ 10 točk. V primeru, da bo komisija na podlagi navedb v vlogi presodila da gre pri prijavljeni investiciji le za povečanje proizvodnje/storitve z obstoječimi izdelki/storitvami oziroma da prijavljena investicija ne predstavlja tehnološke celote in /ali ne ustreza predmetu razpisa bo vloga pri tem merilu prejela nič (0) točk in jo bo Komisija zavrnila, ker ni skladna z predmetom javnega razpisa. Prijavitelj pri merilu namen investicije prejme 10 točk, če utemelji, da gre za začetno investicijo novoustanovljenega podjetja, ki je bilo ustanovljeno 1.1. 2022 ali kasneje ( priloži dokazilo - izpis iz poslovnega registra, prijavljena investicija pa ne sme biti predhodno že sofinancirana ). Prijavitelj prejme 5 točk v kolikor dokaže da je namen investicije razširitev dejavnosti prijavitelja na proizvode oziroma storitve, ki niso bili predhodno proizvedeni oziroma izvajani v poslovni enoti prijavitelja ali v kolikor je namen investicije prenova proizvodnega procesa ali storitve, končni produkt pa izboljšani proizvodi ali izboljšanje obstoječe storitve

**Merilo; število zaposlenih**

Po tem merilu se bo prijavitelju upoštevalo število zaposlenih na zadnji dan v mesecu pred mesecem objave tega javnega razpisa. Če ima prijavitelj na zadnji dan v mesecu pred mesecem objave tega javnega razpisa tega razpisa pet ali več zaposlenih prejme 5 točk , če ima manj kot pet zaposlenih prejme deset točk.

**Merilo; razvojna usmerjenost prijavitelja (točkovni elementi tega merila se seštevajo)**

Prijavitelj, ki je v šolskem letu 2023/2024 dodelil štipendijo dijaku/inji ali študentu/ki prejme po tem merilu 5 točk. Podjetje, ki je v letu 2023 ali kasneje (do dneva objave razpisa) sodelovalo z univerzitetnimi, izobraževalnimi in raziskovalnimi institucijami ali ima vzpostavljeno lastno raziskovalno skupino registrirano pri Javni agenciji za raziskovalno dejavnost Republike Slovenije (predložena ustrezna dokazila) prejme dve točki. Prijavitelj, ki je v letu 2023 pa vse do dneva objave javnega razpisa sprejel dijaka/injo oziroma študenta/ko na praktično usposabljanje prejme tri točke. Točke po tem merilu se seštevajo.

**Merilo; usposabljanje ali izobraževanje zaposlenih na delovnem mestu**

Podjetje, ki je od 1.1. 2023 pa vse do dneva objave tega javnega razpisa napotilo vsaj enega zaposlenega na dodatno usposabljanje ali izobraževanju na ustrezne institucije registrirane za usposabljanje in izobraževanje zaposlenih(seminarji, tečaji, delavnice,…) prejme po tem merilu 5 točk. Prijavitelji, ki ne bodo z dokazili izkazali usposabljanja oziroma izobraževanja za vsaj enega zaposlenega v predmetnem obdobju po tem merilu ne bodo prejeli točk. Komisija ne bo upoštevala dokazil o usposabljanju zaposlenih, ki so jih prijavitelj že priložili k vlogi za javni razpis za spodbujanje začetnih investicij in investicij v razširjanje dejavnosti in razvoj v letu 2023

**Merilo; prejemnik sredstev iz razpisov MONG**

Podjetje, ki v zadnjih petih letih od leta objavljenega javnega razpisa ni prejelo nobenih sredstev iz naslova razpisa Mestne občine Nova Gorica za začetne investicije in investicije v razširitev dejavnosti in razvoja prejme 10 točk, prejemniki sredstev pa v tem primeru ne prejmejo nobenih točk. Ocenjuje se na podlagi evidenc pristojnega organa.

**Merilo: sedež dejavnosti ali poslovne enote**

Prijavitelji, ki imajo sedež dejavnosti ali poslovno enoto na bmočju mesta Nova Gorica prejmejo 5 točk, prijavitelji, ki imajo sedež dejavnosti ali poslovno enoto izven območja mesta Nova Gorica pa prejmejo 10 točk.

**Končna ocena**;

Najvišje možno število točk v skladu s postavljenimi merili je 55 točk.

Metodologija ocenjevanja prispelih vlog in merila so določena skladno z odlokom.

**Prag števila točk, nad katerim bo vloga vključena v nadaljnjo obravnavo je 20 ali več točk. V nobenem primeru vloga prijavitelja, ki je pridobila manj kot 20 točk ne more pridobiti sofinanciranja.**

**Ocenjevanje vlog**

Komisija za dodelitev sredstev pripravi predlog prejemnikov sredstev (upravičencev) za popolne in ustrezne vloge in ga poda pristojnemu organu Mestne občine Nova Gorica za sprejetje odločitve oziroma priprave odločbe o odobritvi sofinanciranja. Na podlagi odločbe o odobritvi sofinanciranja upravičenih stroškov odobrene vloge prejme podjetje državno pomoč, skladno z zaprošenimi sredstvi in s točko V.(Pogoji za dodelitev nepovratnih sredstev) ter točko VI.(upravičeni stroški) tega razpisa.

V primeru enakega števila točk imajo prednost prijavljene investicije, ki so pridobile več točk pri merilu namen investicije, nato pri merilu število zaposlenih, nato pri merilu prejemnik sredstev MONG v zadnjih petih letih, nato pri merilu usposabljanje in izobraževanje na delovnem mestu, nato pri merilu sedež dejavnosti ali poslovne enote prijavitelja in nato pri merilu sodelovanje z akademsko in raziskovalno sfero. V primeru enakega števila točk tudi po zgoraj navedenem vrstnem redu meril, bodo imele prednost vloge, ki so bile oddane prej. Sredstva se dodelijo po naslednji formuli do porabe razpisanih proračunskih sredstev za izvedbo javnega razpisa.

 KONČNO ŠTEVILO TOČK UPRAVIČENA ZAPROŠENA

 ZA VLOGO \_\_\_\_\_\_\_\_\_\_\_\_ x SREDSTVA ZA POSAMEZNO VLOGO

 55 (MAKSMALNO ŠTEVLO TOČK)

V primeru, da bo po končanem ocenjevanju ugotovljeno, da je skupna vrednost pričakovanega sofinanciranja vlog, ki so dosegle 20 točk ali več točk nižja od razpoložljivih razpisanih proračunskih sredstev ter omogoča maksimalno možno sofinanciranje vsem upravičencev, bo vsem upravičencem dodeljena maksimalno možna višina sofinanciranja upravičenih stroškov prijavljene ter odobrene investicije.

**X. OBDOBJE ZA PORABO SREDSTEV IN POSREDOVANJE ZAHTEVKOV ZA SOFINANCIRANJE UPRAVIČENIH STROŠKOV**

Obdobje za katerega so namenjena razpisana proračunska sredstva iz točke IV. je proračunsko leto 2024 Sredstva bodo dodeljena tistim investicijskim projektom, ki bodo realizirani v času od 28.10.2023 do najkasneje 30. 10. 2024 in bodo priložili dokazila o nastanku in realizaciji upravičenih stroškov za obdobje od 28.10. 2023 do vključno 30.10. 2024 .

Osnova za sklenitev pogodbe in izplačilo sredstev po tem javnem razpisu je zahtevek za izplačilo. Zahtevek z vsemi pripadajočimi prilogami se lahko dostavi na Mestno občino Nova Gorica tudi pred skrajnim rokom za realizacijo prijavljene in odobrene investicije (30.10. 2024) oziroma kadarkoli v roku petnajstih (15) dni od prejete pravnomočne odločbe o odobritvi sredstev prijavitelju ter na podlagi priloženih dokazil o realizaciji investicije.

Obvezne priloge zahtevka za podpis pogodbe (dokazila o realizaciji investicije ) in izplačilo so:

* fotokopije računov
* dokazila o plačilu računov
* dokazna gradiva o realizaciji investicije (slikovno gradivo, dobavnica…)

**XI. VLOGE, RAZPISNA DOKUMENTACIJA, NAČIN PRIJAVE IN RAZPISNI ROKI**

Javni razpis je odprt do vključno 31.5. 2024 Kot pravočasna se šteje vloga, ki bo najkasneje do 31.5. 2024 do 15.00 ure osebno oddana na naslov: MESTNA OBČINA NOVA GORICA, Trg Edvarda Kardelja 1, 5000 Nova Gorica ( sprejemna pisarna Mestne občine Nova Gorica, pritličje desno). Če se vloga pošlje **priporočeno po pošti**, se za dan, ko je Občina prejela vlogo, šteje dan oddaje na pošto (poštni žig). Če se vloga pošlje z **navadno pošiljko** se za dan, ko je Občina prejela vlogo, šteje dejanski dan prejema in ura prejema vloge.

Prepozne vloge, vloge, ki niso oddane na obrazcih razpisne dokumentacije in vsebinsko nepopolne vloge, s sklepom zavrže pristojni organ.

Vloga na razpis mora biti oddana v zaprti ovojnici z ustrezno navedbo na sprednji strani, dobesedno in brez okrajšav: **»NE ODPIRAJ – VLOGA NA JAVNI RAZPIS ZA SPODBUJANJE ZAČETNIH INVESTICIJ IN INVESTICIJ V RAZŠIRJANJE DEJAVNOSTI IN RAZVOJ«**, in s polnim nazivom in naslovom pošiljatelja. Obrazec pravilne opreme ovojnice za prijavo na javni razpis je priložen razpisni dokumentaciji in ga prilepite na prvo stran ovojnice.

Vloga se izpolni na obrazcih razpisne dokumentacije. Dokazila se prilagajo v fotokopijah. Sofinancer lahko od prijavitelja zahteva na vpogled originale dokazil. Sofinancer lahko od prijavitelja zahteva tudi, da predloži listine, s katerimi dokazuje posamezna dejstva oziroma izjave iz vloge.

Odpiranje prispelih vlog bo 4.6. 2024 Odpiranje vlog ni javno. Pristojni organ bo v roku 8 (osmih) delovnih dni od odpiranja pisno pozval tiste prijavitelje, katerih vloge niso bile popolne, da jih dopolnijo. Formalno nepopolne vloge, ki jih prijavitelj v postavljenem roku ne dopolni, zavrže pristojni organ s sklepom. Po preteku roka iz tega odstavka dodatne dopolnitve vlog niso možne.

Vloga je formalno popolna, če vsebuje vse obrazce in zahtevane priloge, ki jih določa razpisna dokumentacija. Vloga je vsebinsko popolna, če je prijavljen projekt oziroma aktivnost skladen s predmetom razpisa oziroma v javnem razpisu opredeljenimi upravičenimi stroški.

Odločbe, s katerimi bo odločeno o dodelitvi sredstev, bodo izdane najkasneje v 60 dneh od zaključka razpisa.

**XII. RAZPISNA DOKUMENTACIJA**

Brezplačna razpisna dokumentacija z navodili prijaviteljem za pripravo vloge je na voljo na spletni strani: http://www.nova-gorica.si.

Dodatne informacije so na voljo vsak delovni dan med 9.00 in 12.00 uro na Oddelku za gospodarstvo in gospodarske javne službe pri Mestni občini Nova Gorica na tel. št. 05 33 50 105 (Tatjana Gregorčič). Morebitna vprašanja je mogoče posredovati tudi po elektronski pošti: tanja.gregorcic@nova-gorica.si

**XIII. MOŽNOST PRITOŽBE**

Zoper odločbo je možna pritožba v roku 8 dni od prejema odločbe na naslov Mestna občina Nova Gorica, trg Edvarda Kardelja 1, 5000 Nova Gorica. Vložena pritožba ne zadrži podpisa pogodbe z izbranimi podjetji. Pritožnik mora v pritožbi natančno opredeliti pritožbene razloge. Predmet pritožbe ne morejo biti postavljena merila za ocenjevanje vlog. O pritožbi odloči župan v roku 15 dni od pravnomočnosti pritožbe.

**XIV. INFORMACIJE JAVNEGA ZNAČAJA**

Z oddajo vloge se prijavitelj strinja s pogoji in z merili razpisa ter pripadajoče razpisne dokumentacije. Prijavitelj se s predložitvijo vloge na javni razpis strinja z javno objavo podatkov o odobrenih in izplačanih denarnih sredstvih. Objavljeni bodo osnovni podatki o odobreni investiciji in prejemniku finančnih sredstev skladno z zakonom, ki ureja dostop do informacij javnega značaja, in zakonom, ki ureja varstvo osebnih podatkov.

Varovanje osebnih podatkov bo zagotovljeno v skladu z veljavno zakonodajo. Vsi podatki iz vlog, ki jih komisija odpre, so informacije javnega značaja, razen tistih, ki jih prijavitelji posebej označijo, in sicer poslovne skrivnosti, osebni podatki in druge izjeme iz 6. člena Zakona o dostopu do informacij javnega značaja (Uradni list RS, št. [51/06](https://www.uradni-list.si/glasilo-uradni-list-rs/vsebina/2006-01-2180) – UPB,  [117/06](https://www.uradni-list.si/glasilo-uradni-list-rs/vsebina/2006-01-5018) – ZDavP-2, [23/14](https://www.uradni-list.si/glasilo-uradni-list-rs/vsebina/2014-01-0876), [50/14](https://www.uradni-list.si/glasilo-uradni-list-rs/vsebina/2014-01-2077), [19/15](https://www.uradni-list.si/glasilo-uradni-list-rs/vsebina/2015-01-0728) – odl. US, [102/15](https://www.uradni-list.si/glasilo-uradni-list-rs/vsebina/2015-01-4086), [7/18](https://www.uradni-list.si/glasilo-uradni-list-rs/vsebina/2018-01-0275) in [141/22](https://www.uradni-list.si/glasilo-uradni-list-rs/vsebina/2022-01-3466), v nadaljnjem besedilu: ZDIJZ), ki niso javno dostopne in tako ne smejo biti razkrite oz. dostopne javnosti. Poslovna skrivnost se lahko nanaša na posamezen podatek ali na del vloge, ne more pa se nanašati na celotno vlogo. Prijavitelji morajo pojasniti, zakaj posamezen podatek ne sme biti dostopen javnosti kot informacija javnega značaja. Če prijavitelj ne označi in razloži takšnih podatkov v vlogi, bo sofinancer domneval, da vloga po stališču prijavitelja ne vsebuje poslovnih skrivnosti, osebnih podatkov in drugih izjem iz 6. člena ZDIJZ.

Na podlagi Zakona o integriteti in preprečevanju korupcije (Uradni list RS, št. [69/11](https://www.uradni-list.si/glasilo-uradni-list-rs/vsebina/2011-01-3056) –UPB besedilo, [158/20](https://www.uradni-list.si/glasilo-uradni-list-rs/vsebina/2020-01-2765), [3/22](https://www.uradni-list.si/glasilo-uradni-list-rs/vsebina/2022-01-0014) – ZDeb in [16/23](https://www.uradni-list.si/glasilo-uradni-list-rs/vsebina/2023-01-0301) – ZZPri) Mestna občina Nova Gorica ne sme poslovati s subjekti, v katerih je funkcionar, ki pri Mestni občini Nova Gorica opravlja funkcijo ali njegov družinski član poslovodstva, ali neposredno ali preko drugih pravnih oseb v več kot 5% udeležen pri ustanoviteljskih pravicah, upravljanju oziroma kapitalu. Ta prepoved smiselno velja tudi za državne pomoči in druge oblike pridobivanja sredstev od Mestne občine Nova Gorica ter za koncesije in druge oblike javno-zasebnega partnerstva, razen za državne pomoči v primeru naravnih nesreč.

Številka: 302-0001/2024

Datum: 26.4. 2024

|  |  |
| --- | --- |
|  | **MESTNA OBČINA NOVA GORICA** **Župan****Samo Turel**  |